පිළියන්දල මධ්‍ය විද්‍යාලයේ මීට වසර දෙකකට පෙර මුල්ගල් තබා ඉදිකිරීම් කටයුතු ආරම්භ කළ පිහිනුම් තටාකයේ වැඩකටයුතු මේ වන විට අතරමඟ නතර කර දමා ඇත.පාසල් ක්‍රීඩක ක්‍රීඩිකාවන්ගේ ක්‍රීඩා කුසලතා ජාතික හා ජාත්‍යන්තර තලයට ගෙන ඒම සඳහා වූ මහින්ද රාජපක්ෂ ජනාධිපතිතුමාගේ මහින්ද චින්තනය අනුව එවකට ක්‍රීඩා හා පොදු විනෝදාත්මක කටයුතු ඇමැතිව සිටි ගාමිණී ලොකුගේ මහතාගේ සංකල්පයක් මත පාසල් නියමු ව්‍යාපෘතිය යටතේ 2009 ජූලි මස 9 වන දින එම මුල්ගල් තැබීම සිදුකළ බව එහි සිහිවටන පුවරුවෙහි සඳහන්ව ඇත.එදා එම විද්‍යාලයේ ගුරුවරුන් මෙන් ම සිසුන්ගේ මවුපියන් බොහෝ දෙනකු බලා සිටියේ ඉතාමත් ඉක්මනින් පිහිනුම් තටාකය ඉදිවීමෙන් පසුව සිසු දරුවන්ගේ ක්‍රීඩා කුසලතාවයන් ජාතික තලයට දියුණු කර ගත හැකිවේයයි කියාය.එහෙත් අද වන විට පිහිනුම් තටාකයේ ඉදිකිරීම් කටයුතු අතර මඟ නැවතී ඇත.